KOMMISSIONENS FORORDNING (EF) Nr. 2136/95 af 7. september 1995 om ændring af forordning (EF) nr. 1464/95 om særlige gennemførelsesbestemmelser for ordningen med import- og eksportlicenser for sukkersektoren

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1785/81 af 30. juni 1981 om den fælles markedsordning for sukker (1), senest ændret ved forordning (EF) nr. 1101/95 (2), særlig artikel 13, stk. 2, og artikel 39, og

ud fra følgende betragtninger:

De særlige gennemførelsesbestemmelser for ordningen med import- og eksportlicenser for sukkersektoren blev fastsat ved Kommissionens forordning (EF) nr. 1464/95 (3);

de forpligtelser, der følger af den landbrugsaftale, som er resultatet af de multilaterale forhandlinger under Uruguay-runden bl.a. om eksportmængder, overholdes ved hjælp af eksportlicenser udstedt med restitution; i den forbindelse bør det fastsættes, at de licenser, der er ansøgt om, udstedes efter en tilstrækkelig overvejelsesfrist, hvorved Kommissionen får lejlighed til at træffe egnede foranstaltninger inden den faktiske udstedelse af licenserne, når ansøgningerne i tilfælde af godkendelse ville føre til en overskridelse eller til en risiko for overskridelse af den mængde og/eller de bevillinger, der er fastsat i landbrugsaftalen for et givet produktionsår;

for at give Kommissionen mulighed for inden for denne frist at tage stilling til, hvilke foranstaltninger der i givet fald skal træffes, bør det fastsættes, at medlemsstaterne straks giver meddelelse om alle licensansøgninger med angivelse af periodiske restitutioner; sådanne foranstaltninger kan vedrøre ansøgninger under behandling; i de erhvervsdrivendes interesse bør der gives mulighed for, at licenserne kan trækkes tilbage på visse betingelser efter fastsættelse af en godkendelseskoefficient;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Sukker -

UDSTEDT FØLGENDE FORORDNING:

Artikel 1

I forordning (EF) nr. 1464/95 foretages følgende ændringer:

1) Artikel 2 første afsnit affattes således:

»Uanset artikel 5, stk. 1, første afsnit, fjerde led, og andet afsnit i nævnte stykke i forordning (EØF) nr. 3719/88 samt artikel 2a, andet afsnit, første led, i Kommissionens forordning (EØF) nr. 3665/87, kræves der ikke eksportlicens med henblik på gennemførelsen af en eksportforretning, som ikke overstiger 2 tons sukker produceret inden for rammerne for kvoten, KN-kode 1701 og sukkeropløsning KN-kode 1702 60 90, 1702 90 99, 1702 90 71 og 2106 90 59.«

2) Artikel 9, stk. 1, affattes således:

»1. Medmindre andet følger af artikel 21 i forordning (EØF) nr. 1785/81 udstedes licenser, der vedrører sukker henhørende under KN-kode 1701, og som omfatter en mængde på over 10 tons, bortset fra:

a) C-sukker

b) kandis

c) sukker tilsat smags- eller farvestoffer

d) præferencesukker, der indføres i Fællesskabet i henhold til forordning (EØF) nr. 2782/76

e) særlig præferencesukker, der indføres i Fællesskabet i henhold til artikel 37 i forordning (EØF) nr. 1785/81

- på den tredje arbejdsdag efter dagen for ansøgningens indgivelse, når det drejer sig om importlicenser

- på den femte arbejdsdag efter dagen for ansøgningens indgivelse, når det drejer sig om eksportlicenser.«

3) Der indsættes følgende artikel 9a:

»Artikel 9a

1. Når ansøgninger om eksportlicenser vedrørende mængder og/eller udgiftsforpligtelser i et givet produktionsår fører til overskridelse eller risiko for overskridelse af den mængde og/eller de bevillinger, der er fastsat i landbrugsaftalen under hensyn til artikel 9 i nævnte aftale, kan Kommissionen beslutte:

a) at fastsætte en fælles procentsats for medlemsstaternes godkendelse med hensyn til mængder, for hvilke der er ansøgt om eksportlicenser, der endnu ikke er udstedt

b) at medlemsstaterne skal afvise ansøgninger, for hvilke eksportlicenserne endnu ikke er udstedt

c) at suspendere muligheden for at indgive ansøgninger om eksportlicens i en periode på fem arbejdsdage med forbehold for at kunne suspendere dem i en længere periode, som der træffes beslutning om efter proceduren i artikel 41 i forordning (EØF) nr. 1785/81. I så fald kan ansøgninger om eksportlicens, der indgives i løbet af suspensionsperioden, ikke tages i betragtning.

2. Såfremt de mængder, der er ansøgt om, reduceres eller afvises, frigives sikkerheden for licensen straks for den mængde, for hvilken ansøgningen ikke er efterkommet.

3. Den pågældende kan trække sin licensansøgning tilbage i løbet af ti arbejdsdage efter offentliggørelsen af den i stk. 1, litra b), omhandlede fælles procentsats for godkendelse i De Europæiske Fællesskabers Tidende, hvis denne procent ligger under 80 % af den mængde, der er ansøgt om. Medlemsstaterne frigiver derpå sikkerheden.

4. Medlemsstaterne giver straks Kommissionen meddelelse om:

a) alle ansøgninger om eksportlicens for mængder på over 10 tons med angivelse af en restitution, der fastsættes periodisk

b) de mængder, der berøres af de foranstaltninger, som træffes i henhold til stk. 1.«

Artikel 2

Denne forordning træder i kraft den 1. oktober 1995.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 7. september 1995.

På Kommissionens vegne

Franz FISCHLER

Medlem af Kommissionen

(1) EFT nr. L 177 af 1. 7. 1981, s. 4.

(2) EFT nr. L 110 af 17. 5. 1995, s. 1.

(3) EFT nr. L 144 af 28. 6. 1995, s. 14.